**Projekt Mestskej polície v Malackách (zameraný na oblasť prevencie proti kriminalite)**

Spolupracujeme a podporujeme projekt Mestskej polície v Malackách „Program prevencie kriminality“ pod vedením pána Mgr. Vladislava Kunáka – vedúceho oddelenia preventívnych aktivít Mestskej polície Malacky.

Projekt je určený pre deti materských škôl, najmä z predškolských tried, s pokračovaním pre deti zo základných škôl a žiakov kvarty na osemročnom gymnáziu.

Program „Malacky dobré miesto pre život“ zameraný na cieľovú skupinu detí z materských škôl (predovšetkým predškolákov) sa realizuje vo forme pravidelných prednášok v mieste jednotlivých elokovaných pracovísk. Keďže sa jedná o deti v predškolskom veku, deti, ktoré budú nastupovať do základných škôl, projekt je zameraný na prípravu detí k vstupu   
do školského prostredia a možných výskytov negatívnych javov, ich popis a spôsob riešenia.   
Na záver prebraného bloku (po každej prebranej téme), deti rozobranú tému nakreslia, podľa svojej predstavy a najlepšie práce sú ohodnotené.

Projekt realizuje formu hry, na rozvoj ľudskej osobnosti, odčerpanie nespotrebovanej energie, uspokojenie potrieb a v neposlednom rade získanie vedomostí, zručností a návykov.

Pri vstupe do MŠ sa policajt deťom predstaví (vzhľadom na vekovú kategóriu detí im prirodzeným a primeraným spôsobom povie ako sa volá, kde býva, kde pracuje...čím nadviaže kamarátsky vzťah s kolektívom triedy), popíše a vysvetlí znaky uniformy mestskej polície. Následne deťom predstaví činnosť MsP, jej úlohy, poslanie, význam a oboznámi ich s priebehom ďalších pravidelných stretnutí (prednášok) a s významom prevencie.

Programy, ktoré sú uskutočňované v prostredí materskej školy, vystihujú najaktuálnejšie problémy detí danej cieľovej skupiny, a to:

* chrániť a pomáhať – činnosť MSP Malacky, výstroj, výzbroj, činnosť úlohy, právomoci a pod.,
* správanie na ulici – nutnosť dodržiavania zásad správania sa na ulici, prechádzanie   
  cez vozovku, používanie reflexných odevov, chôdza po chodníku a pod.,
* cudzí ľudia – správanie sa k cudzím ľuďom, primerané vysvetlenie deťom - faktu,   
  že ich telo patrí len im a nikto nemá právo sa ho dotýkať spôsobom, ktorý im je nepríjemný,
* násilie – domáce násilie a šikanovanie (čo je to šikanovanie, spôsoby šikany a jej následky, čo robiť v takých prípadoch – rady a návody),
* bezpečnosť – úrazy a rizikové situácie (vyhýbanie sa tmavým a neosvetleným miestam, vykláňanie sa z okien a pod.),
* zvieratká – zodpovednosť pri chove zvierat, vytváranie vzťahu k zvieratkám a bezpečný kontakt s nimi, funkcia útulku pre zvieratá a pod.

Hrou sú nacvičované nové druhy správania sa, so zámerom zautomatizovať a osvojiť si postupy v spomínaných situáciách.

V priestoroch EP materskej školy sa taktiež pod záštitou MsP koná i ukážka techniky MsP, z čoho mávajú deti najväčšiu radosť.